મુંબઈ, તા. 9 : શૅરબજારમાં શરૂઆતમાં આવેલ સુધારો મધ્ય ભાગના ટ્રેડિંગ પછી ટકી નહીં શકવાથી બજાર આજે નિયમિત વર્ષ 2075ના પ્રથમ દિવસે એશિયન બજારોનાં દબાણના અહેવાલ પછી થોડું ઘટીને બંધ રહ્યું હતું. રિટેલ ટ્રેડરો-રોકાણકારોની પાંખી ઉપસ્થિતિ વચ્ચે શરૂઆતમાં બજાર અગાઉના બંધ 10598થી 10614 ખૂલીને 10619 થઈને નીચે સરકવા માંડતાં 10544 સુધી ઘટયું હતું. આ સપાટીએ પંટરો, ફંડોની કેટલાક અૉટો, બૅન્કિંગ અને તેલ-ગૅસ માર્કેટિંગ શૅરોમાં લેવાલી-વેચવાલીના લીધે 30થી 40 પૉઈન્ટ વધઘટ બાદ ટ્રેડિંગ અંતે એનએસઈ-નિફટી 13 પૉઈન્ટ ઘટીને 10585 બંધ હતો. જ્યારે સેન્સેક્ષ 79 પૉઈન્ટ ઘટાડે 35158ના સ્તરે બંધ રહ્યો હતો.